**יקוב אינגבריגטסן** (בנורווגית: **Jakob Ingebrigtsen**; נולד ב-19 בספטמבר 2000) הוא אתלט נורווגי, האלוף האולימפי (טוקיו 2020), סגן אלוף העולם (יוג'ין 2022), סגן אלוף העולם באולם (בלגרד 2022), אלוף אירופה (ברלין 2018), אלוף אירופה באולם (טורון 2021), שיאן עולם באולם, שיאן אירופה באצטדיון והשיאן האולימפי בריצת 1500 מטר. פעמיים אלוף העולם (יוג'ין 2022, בודפשט 2023) ואלוף אירופה (ברלין 2018) בריצת 5000 מטר. נוסף לכך, הוא שיאן העולם בריצת 2000 מטר ובריצת 2 מייל ושיאן אירופה בריצת מייל.

ביוגרפיה
--------

אינגבריגטסן נולד וגדל בסנדנס(אנ'), למשפחת אתלטים מצטיינת. אחיו, הנריק (יליד 1991) ופיליפ (יליד 1993) זכו באליפות אירופה (הלסינקי 2012 ואמסטרדם 2016 בהתאמה) בריצת 1500 מטר. שלושתם התאמנו בהדרכתו של אביהם, ירט אינגבריגטסן, עד שנת 2022. יקוב החל להתאמן בגיל צעיר ומעיד על עצמו שהתאמן כמקצוען מגיל 8. כבר כשהיה בן 15, התחרה באליפות העולם לנוער (עד גיל 20), בה הצליח להעפיל לגמר ריצת 1500 המטרים ולסיים תשיעי, בתוצאה של 3:51.09 דקות. מאוחר יותר באותה שנה, באליפות אירופה במרוצי שדה לנוער, זכה במדליית הזהב.

### 2017

בחודש מאי בתחרות ליגת היהלום ביוג'ין, אינגבריגטסן הפך לרץ הצעיר ביותר שיורד מ-4 דקות בריצת מייל, כשקבע תוצאה של 3:58.07 דקות וסיים במקום ה-11, כשהוא בן 16 וחצי בלבד. חודש לאחר מכן, בריצת מייל שנערכה מחוץ לתחרות ליגת היהלום באוסלו, סיים ראשון בשיא אישי חדש של 3:56.29 דקות.

באליפות אירופה לנוער שנערכה בחודש יולי בגרוסטו, איטליה, הוא זכה בשתי מדליות זהב; בריצת 5000 מטר, בה קבע תוצאה של 14:41.67 דקות, ובריצת 3000 מטר מכשולים בה קבע תוצאה של 8:50.00 דקות. בגמר ריצת 1500 המטרים אינגבריגטסן היה המועמד המוביל לניצחון, אך הוא נפל בסיבוב האחרון, מה שגרם לו לסיים שמיני.

### 2018

בתחרות ליגת היהלום ביוג'ין שנערכה בחודש מאי, סיים אינגבריגטסן רביעי בריצת מייל לאחר שקבע שיא אירופאי חדש לנוער של 3:52.28 דקות. חודשיים לאחר מכן באליפות העולם לנוער הוא זכה במדליית כסף בריצת 1500 מטר בתוצאה של 3:41.89 דקות, ובריצת 5000 מטר זכה במדליית ארד בשיא אירופאי חדש לנוער של 13:20.78 דקות. באותו חודש סיים רביעי בריצת 1500 מטר בתחרות ליגת היהלום במונקו בשיא אישי חדש של 3:31.18 דקות.

#### אלוף אירופה

באליפות אירופה שנערכה בברלין באוגוסט 2018 זכה אינגבריגטסן בשתי מדליות זהב בתוך יממה, והפך לאלוף אירופה הצעיר ביותר. בריצת 1500 מטר עשה זאת בתוצאה של 3:38.10 דקות, לפני מרצ'ין לבנדובסקי מפולין (3:38.14 דקות) וג'ייק וייטמן מבריטניה (3:38.25 דקות). הנריק, אחיו סיים במקום רביעי (3:38.50 דקות) ופיליפ האלוף היוצא סיים רק במקום 12 (3:41.66 דקות). בריצת 5000 מטר הוא שיפר את שיאו האירופאי לנוער, כשקבע תוצאה של 13:17.06 דקות, לפני אחיו הנריק אינגבריגטסן (13:18.75 דקות) והאלוף בריצה הכפולה מורד אמדוני מצרפת (13:19.14 דקות).

### 2019

#### שיאן עולם לנוער ואלוף אירופה באולם

בפברואר 2019 קבע אינגבריגטסן שיא עולם חדש לנוער בריצת 1500 מטר באולם, כשקבע תוצאה של 3:36.21 דקות.

באליפות אירופה באולם שנערכה בחודש מרץ בגלאזגו, זכה אינגבריגטסן בשתי מדליות, זהב וכסף. מדליית זהב בריצת 3000 מטר בתוצאה של 7:56.15 דקות, לפני כריס אוהייר מבריטניה (7:57.19 דקות) שזכה במדליית כסף ואחיו הנריק שזכה במדליית ארד בתוצאה זהה לזו של אוהייר. בשלב המוקדמות הוא קבע שיא אירופה לנוער של 7:51.20 דקות. מדליית כסף בריצת 1500 מטר בתוצאה של 3:43.23 דקות, אחרי מרצ'ין לבנדובסקי (3:42.85 דקות) ולפני חסוס גומס מספרד (3:44.39 דקות).

בחודש מאי סיים אינגבריגטסן שלישי בריצת 1500 מטר בתחרות ליגת היהלום בסטוקהולם בתוצאה של 3:37.30. חודש לאחר מכן סיים שישי בריצת מייל בליגת היהלום באוסלו בתוצאה של 3:53.04 דקות ורביעי בסטנפורד בשיא אישי חדש של 3:51.30 דקות, וביולי סיים פעמיים שני בתחרויות מסבב ליגת היהלום בריצת 1500 מטר, כשבלוזאן קבע שיא אירופאי חדש לנוער של 3:30.16 דקות, ובמונקו בתוצאה של 3:30.47 דקות. באותו חודש סיים שני גם בריצת 5000 מטר, בתחרות ליגת היהלום בלונדון, לאחר ששבר את שיאו האירופאי לנוער וקבע גם שיא נורווגי חדש של 13:02.03 דקות. חודש לאחר מכן בליגת היהלום בפריז, סיים רביעי בריצת 1500 מטר בתוצאה של 3:31.33 דקות, ובגמר ליגת היהלום שנערך בבריסל, סיים שני בריצת 1500 מטר לאחר שקבע תוצאה של 3:31.62 דקות, אחרי טימותי צ'ריוט (3:30.22 דקות) ולפני אחיו, פיליפ (3:33.33 דקות).

באליפות העולם שנערכה בדוחה, בחודש ספטמבר, הוא סיים במקום חמישי בתוצאה של 13:02.93 דקות. עוד לפני כן בשלב המוקדמות, נפסל מכיוון שרץ שלושה צעדים מחוץ למסלול, אך מכיוון שנדחף החוצה ערער ופסילתו בוטלה. כמה ימים לאחר מכן, בריצת 1500 מטר, הוא סיים רביעי לאחר שקבע תוצאה של 3:31.70 דקות, 24 מאיות ממרצ'ין לבנדובסקי שזכה במדליית הארד.

### 2020

#### שיאן אירופה

בתחרות ליגת היהלום שנערכה במונקו ב-14 באוגוסט 2020 קבע אינגבריגטסן בריצת 1500 מטר שיא אירופה חדש של 3:28.68 דקות, שיפור לשיא בן 7 השנים של מו פארח מבריטניה (3:28.81 דקות). הוא סיים שני אחרי אלוף העולם טימותי צ'ריוט מקניה (3:28.45 דקות).

### 2021

בתחרות באולם שנערכה בלייוון, צרפת, בתחילת פברואר, קבע אינגבריגטסן בריצת 1500 מטר שיא אירופה חדש לאחר שניצח בתוצאה של 3:31.80 דקות. חודש לאחר מכן, באליפות אירופה באולם שנערכה בטורון, הוא זכה במדליית זהב בריצת 1500 מטר לאחר שניצח בתוצאה של 3:37.56 דקות, וסיים לפני מרצ'ין לבנדובסקי מפולין (3:38.06 דקות) וחסוס גומס מספרד (3:38.47 דקות). בתחילת הריצה אינגבריגטסן דחף את אחד הרצים שדחק אותו הצידה, על מנת שלא לדרוך בצד הפנימי של המסלול ובכך להימנע מפסילה. לאחר סיום הריצה קבעו השופטים כי פעולה זו צריכה לגרור את פסילתו, אך לאחר ערעור שהגישה המשלחת הנורווגית פסילתו בוטלה והתואר נותר בחזקתו. יומיים לאחר מכן הוא זכה במדליית זהב נוספת לאחר שניצח בריצת 3000 המטרים עם שיא אישי חדש של 7:48.20 דקות, והפך לראשון שמנצח בשתי הריצות האלה באליפות אחת. הוא סיים לפני איזק קימלי מבלגה (7:49.41 דקות) ואדל מצ'אל מספרד (7:49.47 דקות).

#### אלוף אולימפי

באולימפיאדת טוקיו (2020) זכה אינגבריגטסן במדליית זהב בריצת 1500 מטר בשיא אולימפי ושיא אירופה חדש של 3:28.32 דקות, לפני טימותי צ'יריוט מקניה (3:29.01 דקות) וג'וש קר מבריטניה (3:29.05 דקות).

### 2022

#### שיאן עולם באולם

בתחרות שנערכה בלייווה, צרפת באולם ב-17 בפברואר 2022 קבע בריצת 1500 מטר שיא עולם חדש של 3:30.60 דקות.

חודש לאחר מכן, באליפות העולם באולם שנערכה בבלגרד, סרביה במרץ אותה שנה הוא זכה במדליית כסף בריצת 1500 מטר בתוצאה של 3:33.02 דקות, אחרי סמואל טפרה מאתיופיה שקבע שאי אליפות חדש של 3:32.77 דקות ולפני אבל קיפסנג מקניה (3:33.36 דקות).

### 2023

במסגרת תחרויות ליגת היהלום, קבע ביוני 2023 שני שיאים חדשים. בריצת 2 מייל בפריז קבע את התוצאה הטובה בעולם (במקצוע זה לא מתחרים בתחרויות עולם ואולימפיאדה ולכן אינו מוגדר כשיא עולם) של 7:54.10 דקות, שיפור של כ-4.5 שניות לשיאו ההיסטורי של דניאל קומן מ-1997. שבוע לאחר מכן, בתחרות באוסלו קבע בריצת 1500 מטר שיא אירופה חדש של 3:27.95 דקות. 

בתחרות ליגת היהלום שנערכה בחוז'וב, פולין ב-16 ביולי קבע בריצת 1500 מטר שיא אירופה חדש של 3:27.14 דקות, התוצאה הרביעית בטיבה בהיסטוריה בריצה זו.

באליפות העולם בבודפשט 2023 זכה אינגבריגטסן במדליית זהב בריצת 5000 מטר, בתוצאה של 13:11.30 דקות, ובמדליית כסף בריצת 1500 מטר בתוצאה של 3:29.65 דקות.

בתחרות ליגת היהלום שנערכה בבריסל ב-8 בספטמבר קבע בריצת 2000 מטר שיא עולם חדש של 4:43.13 דקות, שיפור לשיא העולם הוותיק בן 24 השנים של הישאם אל גרוז' ממרוקו (4:44.79 דקות).

בגמר תחרות ליגת היהלום שנערכה באורגון ב-16 בספטמבר קבע בריצת מייל שיא אירופה חדש של 3:43.73 דקות, שיפור לשיא הוותיק בן 38 השנים, התוצאה השלישית בטיבה בכל הזמנים ובהפרש של 60 מאיות בלבד משיא העולם של אל גרוז' שנקבע ב-1999. שני סיים יארד נוגוס מארצות הברית שקבע שיא צפון ומרכז אמריקה חדש של 3:43.97 דקות.

חיים אישיים
-----------

אינגבריגטסן כיכב בסדרת הריאליטי הנורבגית "Team Ingebrigtsen" יחד עם שאר בני משפחתו. הסדרה שודרה בנורבגיה במשך 5 עונות בשנים 2015-2021. בנוסף מתחזק חשבון אינסטגרם פעיל עם כחצי מליון עוקבים (נכון לפברואר 2024).

ב2022-2023 סכסוך משפחתי הגיע לתקשורת, כאשר שלושת האחים הפסיקו להתאמן אצל אביהם. לאחר מכן התראיינו בתקשורת וסיפרו על אלימות שהתרחשה במשפחה. האב לא נכח בחתונתו של יקוב בסוף 2023.

בספטמבר 2023 נישא לאליזבת', אהובתו מימי התיכון, ומספר חודשים לאחר מכן הודיעו כי הם מצפים לבת ביוני 2024.

שיאים אישיים
------------

### אצטדיון

* ריצת 1500 מטר: 3:27.14 דקות (2023), שיא אירופה
* ריצת מייל: 3:43.73 דקות (2023), שיא אירופה
* ריצת 2000 מטר: 4:43.13 דקות (2023), **שיא עולם**
* ריצת 2 מייל: 7:54.10 דקות (2023), **שיא עולם**
* ריצת 3000 מטר: 7.23.63 דקות (2023), **שיא אירופה**
* ריצת 5000 מטר: 12:48.45 דקות (2021), שיא אירופה

### אולם

* ריצת 1500 מטר: 3:30.60 דקות (2022), **שיא עולם**
* ריצת 3000 מטר: 7:40.32 דקות (2023), שיא נורווגיה

קישורים חיצוניים
----------------

ויקישיתוף מדיה וקבצים בנושא **יקוב אינגבריגטסן** בוויקישיתוף
* יקוב אינגבריגטסן, ברשת החברתית פייסבוק
* יקוב אינגבריגטסן, ברשת החברתית אינסטגרם
* יקוב אינגבריגטסן, באתר olympedia.org
* יקוב אינגבריגטסן, באתר התאחדות האתלטיקה הבין-לאומית
* יקוב אינגבריגטסן, באתר ליגת היהלום

הערות שוליים
------------

1. ↑  GEN 10: MIDDLE DISTANCE WUNDERKIND JAKOB INGEBRIGTSEN, באתר התאחדות האתלטיקה הבינלאומית.

|  אלופים אולימפיים - ריצת 1500 מטר (גברים) |
| --- |
| 

|  |
| --- |
| (1896): אדווין פלאק אוסטרליהאוסטרליה • (1900): צ'ארלס בנט בריטניהבריטניה • (1904): ג'יימס לייטבודי ארצות הבריתארצות הברית • (1908): מל שפרד ארצות הבריתארצות הברית • (1912): ארנולד ג'קסון בריטניהבריטניה • (1920): אלברט היל בריטניהבריטניה • (1924): פאבו נורמי פינלנדפינלנד • (1928): הארי לארווה פינלנדפינלנד • (1932): לואיג'י בקאלי איטליהאיטליה • (1936): ג'ק לאבלוק ניו זילנדניו זילנד • (1948): הנרי אריקסון שוודיהשוודיה • (1952):  ז'וזי ברטל לוקסמבורגלוקסמבורג • (1956): רון דלני אירלנדאירלנד • (1960): הרב אליוט אוסטרליהאוסטרליה • (1964): פיטר סנל ניו זילנדניו זילנד • (1968): קיפצ'וגה קיינו קניהקניה • (1972): פקה וסאלה פינלנדפינלנד • (1976): ג'ון ווקר ניו זילנדניו זילנד • (1980): סבסטיאן קו בריטניהבריטניה • (1984): סבסטיאן קו בריטניהבריטניה • (1988): פיטר רונו קניהקניה • (1992): פרמין קאצ'ו ספרדספרד • (1996): נור א-דין מורסלי אלג'יריהאלג'יריה • (2000): נואה נג'ני קניהקניה • (2004): הישאם אל גרוז' מרוקומרוקו • (2008): אסבל קיפרופ קניהקניה • (2012): תאופיק מחלופי אלג'יריהאלג'יריה • (2016): מתיו צנטרוביץ' ארצות הבריתארצות הברית • (2020): יקוב אינגבריגטסן נורווגיהנורווגיה |

 |

| זוכי פרס אתלט השנה באירופה |
| --- |
| 

|  |
| --- |
| 1993: לינפורד כריסטי בריטניהבריטניה • 1994: קולין ג'קסון בריטניהבריטניה • 1995: ג'ונתן אדוארדס בריטניהבריטניה • 1996: יאן ז'לז'ני צ'כיהצ'כיה • 1997: וילסון קיפקטר דנמרקדנמרק • 1998: ג'ונתן אדוארדס בריטניהבריטניה • 1999: תומאס דבוראק צ'כיהצ'כיה • 2000: יאן ז'לז'ני צ'כיהצ'כיה • 2001: אנדרה בוצ'ר שווייץשווייץ • 2002: דוויין צ'יימברס בריטניהבריטניה • 2003: כריסטיאן אולסון שוודיהשוודיה • 2004: כריסטיאן אולסון שוודיהשוודיה • 2005: וירגיליוס אלקנה ליטאליטא • 2006: פרנסיס אובקוולו פורטוגלפורטוגל • 2007: טרו פיטקמקי פינלנדפינלנד • 2008: אנדראס תורקילדסן נורווגיהנורווגיה • 2009: פיליפס אידווו בריטניהבריטניה • 2010: כריסטוף למטר צרפתצרפת • 2011: מו פארח בריטניהבריטניה • 2012: מו פארח בריטניהבריטניה • 2013: בודן בונדרנקו אוקראינהאוקראינה • 2014: רנו לאבילני צרפתצרפת • 2015: גרג רתרפורד בריטניהבריטניה • 2016: מו פארח בריטניהבריטניה • 2017: יוהנס פטר גרמניהגרמניה • 2018: קווין מאייר צרפתצרפת • 2019: קרסטן ורהולם נורווגיהנורווגיה • 2021: קרסטן ורהולם נורווגיהנורווגיה • 2022: יקוב אינגבריגטסן נורווגיהנורווגיה וארמנד דופלנטיס שוודיהשוודיה • 2023: יקוב אינגבריגטסן נורווגיהנורווגיה |

 |

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14653717
* VIAF: 7221154260576824480001
* WorldCat: viaf-7221154260576824480001

 |